РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

01 Број: 06-2/14-24

01. април 2024. године

Б е о г р а д

**З А П И С Н И К**

**ПРВЕ СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ**

**И ЛОКАЛНУ САМОУПРАВУ, ОДРЖАНЕ 01. АПРИЛА 2024. ГОДИНЕ**

Седница је почела у 17,00 часова.

Седницом је председавао народни посланик Ристо Костов, у складу са чланом 25. став 2. Пословника Народне скупштине.

Седници су присуствовали чланови Одбора: др Угљеша Мрдић, Драган Николић, Јован Палалић, Јасмина Палуровић, Биљана Илић Стошић, Лидија Начић, Ђорђе Комленски, Наташа Милић Милаш, Ристо Костов, Ана Крстић, Александар Ивановић, Верица Милановић и проф. др Јелена Јеринић.

Седници су присуствовали и: Оља Петровић, заменик члана Лидије Начић, Борис Бајић, заменик члана проф. др Балинта Пастора и Горан Спасојевић, заменик члана Јована Палалића.

Седници нису присуствовали чланови Одбора: Павле Грбовић, Филип Таталовић и Дејан Шулкић, као ни њихови заменици.

Председавајући је констатовао да су испуњени услови за рад и одлучивање, те је упознао чланове Одбора са тачкама утврђеног Дневног реда:

1. Избор председника Одбора;
2. Избор заменика председника Одбора.

**ПРВА ТАЧКА**: Избор председника Одбора.

Председавајући је предложио народног посланика др Угљешу Мрдића за председника Одбора за правосуђе, државну управу и локалну самоуправу имајући у виду да је др Мрдић члан Одбора из највеће посланичке групе, да је обављао функцију народног посланика у више мандата, као и то да је био члан Одбора за уставна питања и законодавство, те заменик члана Одбора за правосуђе, државну управу и локалну самоуправу и да, на основу својих квалификација, функција на којима је био и искуства које је стекао, у потпуности завређује да буде изабран за председника овог одбора.

Председавајући је позвао чланове и заменике чланова Одбора да изнесу своје предлоге за избор председника Одбора.

Како се нико није јавио за реч, председавајући је ставио на гласање предлог да за председника Одбора за правосуђе, државну управу и локалану самоуправу буде изабран народни посланик др Угљеша Мрдић.

Чланови и заменици чланова Одбора су **већином гласова усвојили** предлог да за председника Одбора за правосуђе државну управу и локалну самоуправу буде изабран народни посланик др Угљеша Мрдић.

Др Угљеша Мрдић је преузео председавање седницом и том приликом се захвалио на указаном поверењу, а председавајућем Ристу Костову на вођењу седнице, као и бирачима који су гласали за листу ,,Александар Вучић - Србија не сме да стане“.

Изразио је наду да ће своју дужност председника Одбора обављати савесно и професионално, у складу са Пословником, имајући у виду посебну одговорност коју има, с обзиром да је народни посланик из реда највеће политичке странке и највеће посланичке групе ,,Александар Вучић - Србија не сме да стане“.

**ДРУГА ТАЧКА:** Избор заменика председника Одбора.

Др Угљеша Мрдић је предложио да за заменика председника Одбора буде изабрана народни посланик Ана Крстић, дипломирани правник, те је позвао чланове и заменике чланова одбора да изнесу своје предлоге за избор заменика председника Одбора.

Како није било других предлога, председавајући је ставио на гласање предлог да за заменика председника Одбора буде изабрана народни посланик Ана Крстћ.

Чланови и заменици чланова Одбора су **већином гласова усвојили** предлог да за заменика председника Одбора за правосуђе, државну управу и локалну самоуправу буде изабрана народни посланик Ана Крстић.

Председник Одбора је обавестио чланове и заменике чланова Одбора да ће им материјал за наредне седнице, као и све остале активности, служба Одбора достављати електронским путем, као и СМС порукама, односно позивањем по потреби на бројеве мобилних телефона и слањем порука на имејл-адресе које су чланови и заменици чланова Одбора дали у посланичким групама.

Председник Одбора је замолио чланове и заменике чланова Одбора да благовремено обавесте службу Одбора о евентуалним изменама наведених података.

Седница је завршена у 17, 10 часова.

СЕКРЕТАР ПРЕДСЕДНИК

Сања Пецељ др Угљеша Мрдић